ИСЛЪАМЫМ И НУР
Хьэж щIыныр къытехуа пэтрэ….
Фарзхэр
Алыхьталэм фIэкIа нэгъуэщI Тхьэ зэрыщымыIэм, Мухьэммэд хьэлейхи сэлату уэ сэламыр абы и лIыкIуэу зэрыщытым щыхьэт утехъуэным, нэмэз уахътитхур махуэ къэс къепхьэлIэным, уи мылъкум къыхэпхыу сэджыт птыным къадэкIуэу уи гъащIэм къриубыдэу зэ нэхъ мыхъуми хьэж пщIыныр ислъам диным къытхуигъэув фарзитхум (къалэнитхум) языхэзщ. Пэжщ, ар игъэзэщIэн папщIэ муслъымэным бгъэдэлъын хуейщ Сауд Хьэрыпым щыIэ Мэккэ щIыпIэм зыхьу, абы щигъэIэу къэзыхьыжын, апщIондэхукIэ къызэринэкIа и унагъуэр тэмэму къызэрыпсэун мылъку. Апхуэдэхэращ хьэж ящIыну къызытехуэр.
Муслъымэн дин щIэныгъэлIышхуэхэу Сэхьид ибн Джубейр, Ибрэхьим Iэн-Нэхъэгъий, Муджахьид, ТIауус сымэ жаIауэ къаIуэтэж: «Хьэж щIыныр къытехуа пэтрэ, ар имыщIу дунейм хэт ехыжауэ къасщIэми, абы и жэназым сыхэувэнукъым». Абы тещIыхьауэ, и гъунэгъу бейр дунейм ехыжати, и дыуэщIым хыхьауэ щытакъым, хьэж щIыныр Iэпэдэгъэлэл зэрищIам папщIэ. Ибн Гъэббаси, Алыхьыр арэзы зыхуэхъуным, абы дыщIигъуащ: «Сэджыт телъу е хьэж телъу лIар: «КхъыIэ дунейм иджыри зэ сывгъэгъэзэж!», — жиIэу лъэIуэнущ».
Абы щыгъуэми хьэж щIыныр Алыхьым фарз зэрищIар хьэкъыу зи фIэщ хъууэ, гу къабзэкIэ а къалэныр зыгъэзэщIам къыпэплъэ фIыгъуэхэр бжыгъэншэщ. Мухьэммэд бегъымбарым абы теухуауэ жиIам фIэкIа Iуэхум хэмылъами ирикъунт: «Алыхьым и цIэкIэ хьэж зыщIу, а здэщыIэм мыхъумыщIэ къыщимыпсэлъамэ, мыхъумыщIи имылэжьамэ, абы къигъэзэжынущ и анэ къызэрилъхуам хуэдэу (къабзэу, гуэныхьыншэу)». (Бухъарийрэ Муслъимрэ).
Япэм псэуа цIыхуфIхэм хабзэфI яхэлъахэм ящыщщ хьэж щIыпIэм къикIыжам икIэщIыпIэкIэ зыхуагъазэрэ духьэ ирагъэщIу зэрыщытар, модрейм гуэныхьхэмкIэ зимыуфIеиж ипэкIэ. Гуэныхьыншэм хуэфащэри мыдрей хьэдисым къыдгурегъаIуэ: «ЕкIуу ящIа хьэжым жэнэт фIэкIа нэгъуэщI хуэфащэкъым». (Бухъарийрэ Муслъимрэ).
А псоми къыдгурагъаIуэ хьэжым мыхьэнэуэ иIэр икIи Iиман зыбгъэдэлъым абы и нэ къыхуимыкIыу къэнэнукъым. ФIыгъуэшхуэщ цIыхур Алыхьым и Унэм кIуэныр, мы дунейм унэу тетым, уеблэмэ мэжджытуи тетым я нэхъ лъапIэм екIуэлIэныр. Абы и лъапIагъыр къэзыгъэлъагъуэхэм ящыщщ: а Унэм фIэкIа гъибадэт мурадкIэ къыпэпкIухь хъуну мы дунейм зы унэ зэрытемытыр. Мы дуней хъурейм зы щIы Iыхьи, зы мывэ гуэри телъкъым ба хуэпщIыну е сэлам епхыну шэрихьэтым укъыхуриджэу, Мывэ ФIыцIэу Каабэм хэтымрэ, Каабэм и йемен къуапэмрэ нэмыщI.
Алыхьым и нэфIыр зыщыхуэу, хъуэхъум я нэхъыфIыр зылъысын ЛIыкIуэ лъапIэм къыбгъэдэкIауэ дэ пэжу къытлъэIэсащ — Каабэ зыдэт мэжджытым щащI зы нэмэзыр нэмэз минищэм пэуву, абы хуэдиз хъууэ. Апхуэдиз псапэ зы нэмэз ящIам къыщыпэкIуэу мы дунейм нэгъуэщI зы мэжджыти теткъым. Абы нэрылъагъуу къыхощ Каабэ ЛъапIэр зыдэт Мэжджыт Хьэрамыр зытет щIыгур мы щIы хъурейм и нэхъ щIыпIэ лъапIэу зэрыщытыр. Мис аращ гъуэгу утеувэу абы уекIуэлIэныр щIэфарзыр, щIэкъалэныр. Абы щыгъуэми хьэжыщI укIуэн папщIэ гъуэгу утеувэну игъэдахэ къудей мыхъумэ, ар игъэткIийуэ зы щIыпIи къыщыкIуэкъым.
А щIыпIэ лъапIэм и лъапIагъри, адрейхэм зэремыщхьри къэзыгъэлъагъуэхэм ящыщщ муслъымэну дунейм тетым Каабэр я къэблэуэ, ар я гъэзапIэу зэраIэр.
«Iуммул-Къура» («Къалэхэм я анэ») Алыхь Талэм абы зэрыфIищами къегъэлъагъуэ ар адрейхэм зэрефIэкIыр. Къалэу щыIэр абы къыкIэлъокIуэ, абы къытопщIыкIыж, ар лъабжьэ яхуохъу. Мы щIы хъурейм и курыкупсэм Мэккэ дэт Каабэр зэрыхуэзэр, ар щIым и бынжэ пэлъытэу зэрыщытыр нобэрей щIэныгъэр щыхьэт зытехъуэхэм ящыщщ. «Iэл-Фатихьэ» (сурэ)-р «КъурIэным и анэщ», жиIэу хьэдисым къызэрыщыкIуам ещхьщ, Мэкки къалэхэм я анэ зэрыфIащар.
Алыхьым игъэлъэпIар зыIэтари лъапIагъ хуэфащэщ. Ар къэзылэжьын, къилэжьам дунеягъэкIи ахърэткIи щыгуфIыкIыжын Тхьэм дищI!
Адрей илъэсхэми хуэдэу, мы гъэми Къэбэрдей-Балъкъэрым икIа гупышхуэм хьэж ящIынущ. Абыхэм яхэтщ жьыи щIэи, япэу а Iуэхугъуэ дахэр зыгъэзащIи тезыгъази. КъБР-м и Муслъымэнхэм я дин IуэхущIапIэм и унафэщIым и къуэдзэ, ди цIыхухэм хьэж егъэщIыныр зи пщэ дэлъ Мисиров Хъызыр хъыбар къызэрыдигъэщIамкIэ, мы мазэм и кIэухым щегъэжьауэ ахэр гъуэгу теувэнущ. «Сирием щекIуэкI зауэм къыхэкIыу хьэ- жыщIхэр, нэгъаби хуэдэу, кхъухьлъатэкIэ щIыпIэ лъапIэхэм кIуэнущ, — къыджиIащ абы. — Япэ гупыр Ингушым и къалащхьэ Магас илъэтыкIынурэ Мединэ щетIысэхынущ, етIуанэр Налшык щитIысхьэнурэ Иорданым и Акабы къалэм къыщыувыIэнущ, адэкIэ я гъуэгуанэр автобускIэ пащэну».
Мисировым зэрыжиIамкIэ, мы гъэм хьэжыщIым сом мини 100-м нэблагъэ цIыху къэс хуэзэу токIуадэ. Абы хохьэ гъуэгупщIэмрэ хьэщIэщым зэрыщIэсынумрэ. ХьэжыщIхэм яшхынур езыхэм къащэхужынущ. Псори зэхэту цIыхухэр махуэ 25-кIэ къэтынущ.
ФокIадэм и 11-м Налшык и Мэжджыт нэхъыщхьэм Мэккэ кIуэнухэр щызэхуашэсащ. Абыхэм гурагъэIуащ хьэж зэращI щIыкIэр, гъуэгуанэм къащыпэплъэхэр, къахукъуэкIынкIэ хъуну гугъуехьхэм зэрыпэлъэщыну щIыкIэр, къэрал гъунапкъэхэр щызэпаупщIкIэ ягъэува хабзэхэр, нэгъуэщI зыщIэупщIахэр. Гупым я гъусэнущ а псоми фIыуэ хэзыщIыкI, КъБР-м и Муслъымэн дин IуэхущIапIэм и лэжьакIуэрэ узынша-гъэм зэпымыууэ кIэлъыплъыну дохутыррэ.
Нэхъапэщ къурмэн укIыныр
Махуэ лъапIэхэр
Муслъымэнхэр къахуэмыгъэсу поплъэ Къурмэн махуэ лъапIэм. Ахэр хуейщ абы щыгъуэм псапэ ялэжьыну, Алыхьым нэхъри гъунэгъу зыхуащIыну. ЗэрыхуагъэфащэмкIэ, мы гъэм къурмэн хьид махуищым жэпуэгъуэм и 15-м щIедзэ. А лъэхъэнэм блэжьыну щыIэм я нэхъапэри я нэхъыфIри къурмэн укIынращ. Хьэдис лъапIэхэм къыщыкIуащ хьидым къурмэн быукIыным нэхъ псапэ зыпылъ цIыхум имылэжьыфыну.
Тхьэр арэзы зыхуэхъун ХьэIишэт къеIуэтэж бегъымбар лъапIэм жиIауэ: «Лъыпэ къигъэкIыным нэхъыфIу Алыхьым игъэлъапIэ цIыхум къурмэн махуэм илэжькъым». АдэкIэ хьэдисхэм къыщокIуэ къурмэну цIыхум иукIар а зэриукIа теплъэ дыдэм иту къемэт махуэм къыхуэкIуэжыну, абы и лъыр щIым хэмыткIуэ ипэкIэ Алыхьталэм и деж къабыл щыхъуу. КъищынэмыщIауэ къурмэныр Ибрэхьим бегъымбарым и суннэтщ.
Къурмэным и Iуэхур нэхъри игъэткIийуэ Мухьэммэд бегъымбар лъапIэм жиIащ: «Хэт иIэ пэтрэ къурмэн имыукIами, абы ди нэмэз щIыпIэм гъунэгъу зыкъыхуремыщI».
Алыхьым къурмэныр сыт къалэн щIытхуищIар жыпIэмэ, абы и жэуапыр мыращ. Зэпымыууэ Тхьэр цIыхум къызэрыхуэупсэм я фIыщIэщ ар, апхуэдэуи къурмэнымкIэ Алыхьым фIыщIэ худощI зы илъэсым адрейр къыкIэлъыкIуэу мы дунейм дызэрытригъэтым папщIэ. КъищынэмыщIауэ, къытIэщIэщIэ гуэныхьхэр гъэгъуным ар сэбэп хуохъу икIи къурмэн зыукIыр нэгъуэщIхэми абы и лымкIэ якIэлъоIэбэ.
Иджы фигу къэдгъэкIыжынщ къурмэным кIэлъызэрахьэ хабзэхэр:
Къызытехуэр
Къурмэныр укIыныр зи пщэ къалэну къыдэхуэр мис мыпхуэдэ теплъэм итхэращ:
Япэрауэ, къурмэн зыукIыныр муслъымэну щытын хуейщ. Сыту жыпIэмэ, ар псапэ Iуэхуу цIыхум илэжьу аращ.
ЕтIуанэрауэ, ар и унэ исыжыпхъэщ, гъуэгум тетым къурмэн укIыныр хьэлъэ щыхъунущи. Къыттехьэлъэн Iуэхугъуэ ислъам диным ди пщэм къыдилъхьэкъым. КъищынэмыщIауи Iэбу-Бэкрырэ Гьумэрырэ гъуэгу щытетым и деж къурмэн яукIтэкъым — ахэр дэ ди щапхъэщ.
Ещанэрауэ, цIыхум лъэкIыныгъэ иIэн хуейщ. Къурмэн быукIыну пхузэфIэкIыу диным укъыщилъытэр уи унэлъащIэ, щыгъын, упIыну уи пщэ дэлъхэр Iэмал имыIэу зыхуэныкъуэхэм щIигъужу дыжьын грамм 595-м хуэкIуэ мылъку убгъэдэлъмэщ е абы и уасэ хьэпшып уиIэмэщ.
Къурмэн букIынумэ ниет (мурад) пщIын хуейщ, Iэщыр къурмэну зэрыбукIымкIэ гухэлъ пщIыуэ. Армырауэ ар къурмэн хъунукъым, сыту жыпIэмэ цIыхум Iэщ иукIынкIэ мэхъу ищэну е ишхыну. Къурмэн ар зыщIыжыр ниетращ.
IэщышхуэкIэ цIыхуибл зэхыхьауэ къурмэн яукIмэ, псоми абы щыщу къалъысыну IыхьэмкIэ псапэ Iуэху ялэжьыну ниет яIэу зыдыхыхьэн хуейщ. Армырауэ зыр лы шхын къыхихын папщIэ гъусэ къахуэхъумэ, модрейм нэгъуэщI мурад иIэмэ, ещанэм къурмэн ниет ищIмэ — хъунукъым.
И пIалъэр
Хьидымрэ абы къыкIэлъыкIуэ махуитIымрэщ Къурмэн букI щыхъуну зэманыр. НэхъыфI дыдэу къилъытэр япэ махуэращ. Мыбдежым зыщыгъэгъупщэн хуейкъым хьид нэмэзыр зэфIэмыкIауэ къурмэн букI зэрымыхъунур. Хьид махуищым я жэщхэми Iэщыр къурмэну фIэбгъэж мэхъу, ауэ ар гуемыIущ. Ещанэ махуэм и дыгъэр къухьамэ уахътыр йокI.
Къурмэным щхьэкIэ къэпщэхуа Iэщыр умыукIыурэ хьид махуищри блэкIамэ, зэрыпсэууэ сэдэкъэуэ птыжын хуейщ, сыту жыпIэмэ ар нузыр пщIам ещхь мэхъури. ПхузэфIэкI пэтрэ къурмэн къомыщэхуу хьид махуищыр дэбгъэкIамэ, абдежым къыптохуэ зы мэл уасэ сэдэкъэуэ птыжыну.
ЯукIыр
— Iэщышхуэ лIэужьыгъуэхэр (жэм, танэ, хыв, махъшэ хуэдэхэр);
— мэл лIэужьыгъуэхэр (мэл, бжэн).
Мы къедбжэкIахэм нэмыщI нэгъуэщI Iэщ лIэужьыгъуэ гуэр къурмэну ди бегъымбар лъапIэми абы и гъусахэми яукIакъым. Абыхэм ямыщIа гуэр дэ къедгъэжьэну дыхуиткъым.
Iэщым и ныбжьыр
Iэщ пIащэмэ, илъэситI ирикъуауэ, ещанэм ихьауэ. Махъшэу щытмэ, илъэси-тхум щIигъуауэ щытын хуейщ.
Мэлыр е бжэныр зы илъэс ирикъупхъэщ. АрщхьэкIэ и ныбжьыр мазихым щIигъуарэ пIащэмэ, пшэрмэ, илъэс ирикъуахэм щахэткIэ жыжьэу уахэплъэмэ къахэмыщмэ, ари букI хъунущ.
ЗыхуэбукI хъунухэм я бжыгъэр
Мэлыр е бжэныр цIыхум и щхьэ закъуэращ зыхуиукIыж хъунур.
Iэщ пIащэм цIыхуибл щызэхыхьэ мэхъу.
Къурмэн пщIы
хъунукъым
1) Iэщ нэфыр.
2) Зы нэ фIэкIа къаплъэу зимыIэр.
3) ЩIакъуэр. И лъакъуэ щIакъуэр щIым тригъэувэфрэ абыкIи дэIэпыкъуурэ къикIухьмэ, апхуэдэр мэхъу.
4) Егъэлеяуэ гъурыр.
5) Зи тхьэкIумэ е зи кIапэр зэрыщыту пыупщIар.
6) Зи тхьэкIумэм е зи кIапэм и Iыхьэ нэхъыбэр зыпыупщIар. Абыхэм я нэхъыбэр пытмэ хъунущ.
7) Тэмэму зэрышхэн хуэдиз дзэ Iумытмэ.
Лажьэ имыIэу къищэхурэ, иужькIэ мы къедбжэкIахэм ящыщ зыгуэр къыщыщIмэ, зыхузэфIэкIым абы ипIэ лажьэ зимыIэ нэгъуэщI гуэр иригъэувэн хуейщ. Ауэ хузэфIэмыкIынумэ, ардыдэр фIигъэжми мэхъу.
ФIыкъым мыпхуэдэ ныкъусаныгъэ зиIэхэр быукIыну:
1) И кIыхьагъкIэ къехыу зи тхьэкIумэ яугъуэнар.
2) Зи тхьэкIумэ пхраудар.
3) Зи тхьэкIумэ кIапэр е дакъэр паупщIауэ щытыр.
4) ФIамыгъэж ипэкIэ зиц тращыкIар.
5) Назэр.
Зыщыгъэгъупщэн хуейкъым
Къэмысыпэ щIыкIэ цIыхум и къурмэныр игъэхьэзырыпхъэщ, Алыхьым и арэзыныгъэм зэрыщIэхъуэпсыр къыхигъэщу. ФIэгъэжыпIэм щришалIэкIэ щабэу, дахэу абы еIэбын хуейщ, залымыгъэкIэ и лъакъуэхэмкIэ абы иримылъэфалIэу.
Iэщыр къэзыщэхуам абы и цыр трищыкIыныр, къишыныр, шэсыныр е зыгуэр къригъэхьэкIыныр гуемыIущ.
Къурмэныр зейм ар езы дыдэм фIигъэжыжмэ нэхъыфIщ. Iэщ укIыным хуэмыIэзэмэ, нэгъуэщI мус-лъымэным и пщэ ирилъхьэ хъунущ, ауэ езыри щхьэщыту.
Сэр быдэу илъын, фIигъэжа иужькIи Iэщым зигъэхъеиныр увыIэхукIэ, ар упщIыIухукIэ и фэр тримыхыу зиIэжьэн хуейщ.
Лыр
зэрыгуэшыпхъэр
Къурмэнылыр Iыхьищ иращIыкI. Зыр езым къы- хуонэж. Адрейр и Iыхьлыхэм, и ныбжьэгъухэм яхурегъэхь, ахэр къулейуэ щытми. Ещанэ Iыхьэр къурмэн зымыщIыфахэм сэдэкъэуэ ярет. УелъэIуу пхуэзыукIам а къурмэн дыдэм щыщ гуэр фIэгъэжыпщIэу епт хъунукъым.
Къурмэн Iэщым и фэр, шэр, лыр, щхьэр е и цыр пщэ хъунукъым. Къурмэныфэр сэдэкъэуэ ятыж, къэсэбэпын гуэр къыхащIыкIри зэрахьэ е къыхуэщхьэпэн гуэркIэ къахъуэж. ЗыгуэркIэ апхуэдэм и фэр е лыр ящамэ, абы къыщIахар сэдэкъэуэ ятыж е къэсэбэпын гуэр абыкIэ къащэху.
Аращи, Алыхь Иным долъэIу ди къурмэныр къабылу тIихыну, къемэт махуэм абы и сэбэп къыдигъэкIыжыну.
ГуфIэр уи нэгум кърихмэ, Алыхьыр фIыкIэ къыпхуэупсэжынущ
Гупсысэ щхьэпэ
«ГуфIэр — cэдэкъэщ, Алыхьым и гъуэгуанэм цIыхум щищIэ псапэм ар хуэдэщ. ЦIыхухэм зэрахуэгуфIэм къыпэкIуэу дэтхэнэми Къытщхьэщытым и гущIэгъур къылъос.
Алыхьым и нэфIыр зыщыхуа Мухьэммэд бегъымбарыр гуфIэнэкIуу щытащ икIи адрейхэр ардыдэм къыхуриджэрт. Ислъамыр щыгъуэ динкъым, ар гуфIэгъуэмрэ дэрэжэгъуэмрэ хуэгъэпсащ. Зыщумыгъэгъупщэ цIыхум ухуэгуфIэмэ, псапэ зэрыблэжьыр. Уи нэкIур зэхэукIауэ, губжьауэ, нэщхъейуэ ущымыт. Алыхьым къигъэщIахэм яхуэгуапэ икIи абы хуэфэщэн тыгъэ Къытщхьэщытым къыпигъэкIуэжынущ (Набиль аль Авади).
Гъуэгубгъухэм щагъэува фэеплъхэм дыхуей?
Урысейм и Къэрал Думэр мыгувэу хэплъэнущ фэбжьым хэкIуэдахэм папщIэ гъуэгубгъухэм щагъэув фэеплъхэр щымыгъэIэным ехьэлIа законопроектым. Федеральнэ гъуэгу агенствэм и «Кавказ Ищхъэрэ» управленэм хъыбар къызэритамкIэ, иджыпстукIэ абыхэм еIусэркъым, ди щIыналъэхэм щызекIуэ лъэпкъ хабзэхэм я хьэтыркIэ.
Мы Iуэхум теухуауэ зызыхуагъэза, Къэбэрдей-Балъкъэрым и Муслъымэн дин IуэхущIапIэхэм я унафэщIхэм зэрыжаIамкIэ, гъуэгубгъу фэеплъхэр гъэувыныр щIэныгъэншагъэм къыдэкIуащ. Абыхэм, уеблэмэ тетIысхьэпIэрэ Iэнэ цIыкIурэ зыбгъэдэтхэри яхэтщ…
Гуауэр — гуауэщи, ар зейхэм я хьэлъэр гурыIуэгъуэщ. Ауэ а дунейм ехыжа тхьэмыщкIэхэр щыщIалъхьа кхъэр е кхъащхьэр къэнауэ, удз гъэгъакIэ гъэщIэрэщIэн хуейуэ пIэрэ цIыхум угъурсызу къыхущIэкIа щIыпIэр? Нэхъ захуэр абдеж ущетIысэх мыхъуу, къыпэпкIухьнракъэ? Аращ абы хуэфэщэн унафэ щIытещIыхьыпхъэри.
ШЭРЭДЖ Дисэ.
Мэккэ щызэхуос
Муслъымэн мелуанхэр мы махуэхэм щызэхуос Сауд Хьэрыпым и Мэккэ щIыпIэм хыхьэ Каабэм и пщIантIэм дэт Аль-Масджид аль Хьэрэм дунейм щынэхъ лъапIэ дыдэ мэжджытым. Абы цIыху мин 700-м нэблагъэ зэуэ щIохуэ икIи Алыхьталэм къигъэщIа телъыджэхэм ар хохьэ. Мыращ ислъам диным къытхуигъэув фарзхэм ящыщ зыуэ щыт хьэжыр абыхэм щащIыр, ЩIы хъурейм и курыкупсэу къалъытэр.
ЩIэблэр къыхураджэ
Щапхъэ
КъурIэным и сурэхэм къыщыхьа гупсысэ куур къызыхэщ тхыгъэхэр зытет баннерхэр (гъэлъэгъуапIэхэр) Налшык и щIыпIэ щхьэхуэхэм щагъэуващ. КъБР-м и Муслъымэн дин IуэхущIапIэм и нэIэм щIэту къыхалъхьа мы Iуэхугъуэм и къалэн нэхъыщхьэр ислъамым и купщIэр зэрыщыт дыдэм хуэдэу икIи IупщIу ди цIыхухэм ябгъэдэлъхьэнырщ, фIым, гущIэгъум, мамырыгъэм укъыхуезыджэ едзыгъуэ лъапIэхэр я гупсысэм хэту щIэблэр къэгъэхъунырщ.
КъызэгъэпэщакIуэхэм къызэралъытэмкIэ, муслъымэныгъэм ехьэлIауэ щIэныгъэ къабзэ зыбгъэдалъхьэ щIэблэр Iеймрэ щIэпхъаджагъэмрэ дихьэхыжынукъым. Абы къыхэкIыу дин лэжьакIуэхэм иджырей хъыбарегъащIэ Iуэху бгъэдыхьэкIэхэр къэгъэсэбэпыныр игъуэу къалъытащ.
Сурэхэм я мыхьэнэр къэзыIуатэ тхыгъэхэр зытет баннерхэр иджыпстукIэ щагъэуващ Къэбэрдейм, Мэлбахъуэм, Идарым я цIэкIэ щыIэ уэрамхэм, Псыхуабэ лъэныкъуэмкIэ Налшык и къыдыхьэпIэм, Ипщэ-КъухьэпIэ хьэблэм.
Лъостэн Музэ.
